
	  Parlamentul României   

 Camera Deputaţilor


	COMISIA PENTRU ADMINISTRAŢIE

PUBLICĂ, AMENAJAREA TERITORIULUI 

ŞI ECHILIBRU ECOLOGIC

           Nr. 26/40/28.03.2012                                  
  PL x 36/2012
	COMISIA PENTRU APĂRARE, ORDINE PUBLICĂ ŞI SIGURANŢĂ NAŢIONALĂ

Nr. 32/73/28.03.2012
  



Către,

BIROUL PERMANENT AL

CAMEREI DEPUTAŢILOR


Vă înaintăm, alăturat, Raportul comun asupra proiectului de Lege pentru completarea Legii nr. 360/2002 privind Statutul poliţistului, trimis Comisiei pentru administraţie publică, amenajarea teritoriului şi echilibru ecologic şi Comisiei pentru apărare, ordine publică şi siguranţă naţională pentru dezbatere în fond, cu adresa nr. PL x 36 din 12 martie 2012.

PREŞEDINTE,



PREŞEDINTE,


Bogdan CANTARAGIU 

      Costică CANACHEU

RAPORT COMUN

asupra proiectului de Lege pentru completarea Legii nr. 360/2002 privind Statutul poliţistului

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic şi Comisia pentru apărare, ordine publică şi siguranţă naţională au fost sesizate, spre dezbatere, în fond, în procedură obişnuită, cu proiectul de Lege pentru completarea Legii nr. 360/2002 privind Statutul poliţistului, trimis cu adresa nr. PLx 36 din 12 martie 2012 şi înregistrat cu nr. 26/40 din 12.03.2012, respectiv,  cu nr. 32/73 din 12.03.2012. 

Consiliul Legislativ a avizat favorabil proiectul de lege, cu unele observaţii şi propuneri, conform avizului nr. 1055 din 07.10.2011. 
 Senatul a adoptat proiectul de lege în şedinţa din 5 martie 2012, în condiţiile articolului 75 alineatul (2) teza a III-a din Constituţia României.
           Proiectul de lege are ca obiect de reglementare completarea art. 26 din Legea nr.360/2002 privind Statutul poliţistului, cu un nou alineat, potrivit căruia neprezentarea poliţistului la evaluările sportive periodice în termen de 6 luni de la data stabilită, motivat de scutirea medicală nejustificată, sau prezentarea şi obţinerea calificativului ,,nesatisfăcător’’, de două ori, să conducă la încetarea raporturilor de serviciu potrivit prevederilor art. 69 din Legea 360/2002.
În conformitate cu prevederile art. 61 şi art. 63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru apărare, ordine publică şi siguranţă naţională au examinat proiectul de lege mai sus menţionat, în şedinţe separate. Membrii Comisiei pentru administraţie publică, amenajarea teritoriului şi echilibru ecologic au examinat proiectul de lege mai sus menţionat în şedinţa din 28 martie 2012. Membrii Comisiei pentru apărare, ordine publică şi siguranţă naţională au examinat proiectul de lege sus menţionat în şedinţa din 20 martie 2012.


Din numărul total de 29 membri ai Comisiei pentru administraţie publică, amenajarea teritoriului şi echilibru ecologic au participat la dezbateri 15 deputaţi. Din numărul total de 22 membri ai Comisiei pentru apărare, ordine publică şi siguranţă naţională  au participat la dezbateri  12 deputaţi.


La dezbateri a participat, în calitate de invitat, conform prevederilor art. 54 şi 55 din Regulamentul Camerei Deputaţilor, republicat, domnul comisar şef Minoiu din cadrul Ministerului Administraţiei şi Internelor.
În urma examinării proiectului de lege şi a opiniilor exprimate de către membrii celor două Comisii, s-a hotărât, cu unanimitate de voturi, respingerea iniţiativei din următoarele considerente:
- proiectul de lege are drept consecinţă restrângerea dreptului la muncă, restrângere care nu poate fi justificată în condiţiile art. 53 din Constituţie. Articol, ce impune stabilirea unei relaţii de proporţionalitate între măsura normativă prin care se instituie restrângerea exerciţiului unor drepturi şi una dintre cauzele expres menţionate de Constituţie, în acest caz interdicţia exercitării unei profesii ca urmare a neprezentării într-un interval de 6 luni la o examinare a aptitudinilor sportive, în contextul prezentării unei scutiri medicale, nu îndeplineşte cerinţele de proporţionalitate.
-  soluţia legislativă propusă poate fi considerată excesivă, având în vedere că, pe de o parte, evaluarea poliţiştilor se face în funcţie de categoria de solicitare fizică, respectiv „normală”, „accentuată” şi „specială”, ceea ce presupune criterii şi bareme de evaluare diferite, iar, pe de altă parte, de faptul că o serie de funcţii, inclusiv din sectorul operativ, nu necesită o pregătire fizică de performanţă;
 -  iniţiatorul proiectului nu defineşte noţiunea de „scutire medicală nejustificată ” şi nici nu stabileşte persoanele care au competenţă în ceea ce priveşte aprecierea ca „nejustificată” a unei „scutiri medicale” eliberate de medic, respectiv în ceea ce priveşte corectitudinea diagnosticării poliţiştilor în momentul prezentării acestora la unităţile medicale, considerăm că dispoziţiile propuse în iniţiativa legislativă pot da naştere la interpretări.

 Proiectul de lege face parte din categoria legilor organice, potrivit art. 73 din Constituţia României, republicată.

                  PREŞEDINTE,



PREŞEDINTE,


         Bogdan Cantaragiu


Costică CANACHEU


          SECRETAR, 


           SECRETAR,



Pál Árpád

                             Eugen BADALAN


Întocmit:  Consilier parlamentar Sofia CHELARU


    Consilier  parlamentar Luminiţa OPREA

